पाधा रामानंद दा जरम रामनगर दे इक सधारण घराने च श्री लद्धू राम दे घर 1937 वि.जां सन् 1880 च होआ। माता-पिता ने अपनी इक्कली संतान गी शैल पढ़ाने-लखाने दा जतन कीता पर खरूदी जागतै दा मन इत पासै नेईं लग्गेआ ते रोज ध्याड़ी दी निक्खर झिड़कें शां तंग पेइयै दस्सें ब’रे दी उमरी च घरा नस्सियै बंगाल जाई पुज्जा। ओदी खुश-किसमती जे इक ऐसी बुड्ढी दा आसरमां थ्होआ जेदा अपना कोई नेईं हा। बंगाल रौंह्दे होई जादू दे खेढ-तमासे जां तैंत्र-विद्या सिक्खी लेई। बुड्ढी दे मरने परैंत्त अपने माऊ-बब्बे दा निग्घा हिरख ते अपनी जरम-भूमि दा मोह् सोह्लें साल्लें बाद उसी परतियै रामनगर लेई आया। अपने बढ़ेपे दे स्हारे गी दिक्खियै माऊ-बब्बै दे चारै ठंड पेई ते घरस्ति दे बंधन च ब’न्नने आस्तै ओदा ब्याह् कौह्ग मांडली दी ‘हुकमी’ कन्नै कराई दित्ता जेह्की बड़ी चंगी ते सुशील गृहणि ही। चढ़दी जवानी च पाधा रामानन्द रामनगर दा इक मश्हूर मोह्तबर ते सफेदपोश आदमी साबत होआ। पंज फुट्ट लम्मा कद्द, भरी दी जिंद कनक-बन्ना रंग, हसमुख जिन्दा-दिल शखसीयत, सिर साफा, लम्मा कोट, दोह्रा चूड़ीदार घटन्ना ते पैरें देसी जोड़ा, सच्चैं गै इक बीर सूरमा डोगरा लभदा हा ओ। सनांदे न ओ चलदा-चलदा आप-मुहारै हत्थ ल्हांदा रस्ते दे जन्नी-बट्टे आक्खियें-बक्खियें टकांदा, चिकदा ते मूंहे अन्दर किश बोलदा रौंह्दा हा। अपनी मिस्मरेजम बिद्या करी ओ सारै मश्हूर होई गेआ। बड्डे-बड्डे अफसरें ऐह्लकारें तगर ओदी पहुंच होई गेई। हर पंच-पंचाती ब्याह्-शादी जां छिंजा-मेले च पाधा मजूद हुंदा।